**Γ. Πατούλης: «Σήμερα είναι ημέρα θλίψης και μνήμης. Έχουμε την υποχρέωση να μην ξεχάσουμε ποτέ τους υπαίτιους αυτής της γενοκτονίας που ξερίζωσε τον Ελληνισμό από την εστία του μετά από μακραίωνη παρουσία**

**«**Οι Έλληνες της Μικράς Ασίας, στην τρισχιλιετή παρουσία τους, υπήρξαν φορείς πολιτισμού, δημιουργίας και προόδου, όχι μόνο για την Ανατολή, αλλά και για τη μητροπολιτική Ελλάδα. Υπήρξαν το πιο προωθημένο κομμάτι του δυτικού κόσμου, που μεταλαμπάδευαν διαχρονικά τις αξίες του Ελληνισμού, του Χριστιανισμού και αργότερα της νεωτερικής Ευρώπης στην Ανατολή. Υπήρξαν συνάμα και οι φύλακες αυτών των αξιών σε έναν τόπο οριακό, το έσχατο ανάχωμα ανάμεσα στο ελεύθερο δυτικό φρόνημα και τον ανατολίτικο απολυταρχισμό, που δυστυχώς στις μέρες μας παρουσιάζει μια θλιβερή αναζωπύρωση. Δεινοί έμποροι, δραστήριοι εφοπλιστές και επιχειρηματίες, φιλοπρόοδοι άνθρωποι των γραμμάτων και των τεχνών, δημιούργησαν ακμάζουσες πόλεις, τις οποίες εξόπλισαν με λαμπρά εκπαιδευτικά ιδρύματα, περικαλλείς ναούς και δημόσιες υποδομές, που ακόμα και σήμερα μαρτυρούν το ανεξίτηλο στίγμα τους στην ιστορία της περιοχής. Άντεξαν για αιώνες βαρβάρους κατακτητές και καταπιεστικά καθεστώτα, που δεν μπόρεσαν όμως ούτε στο ελάχιστο να κάμψουν το υψηλό τους φρόνημα. Αντιθέτως, μέσα από την πνευματική και οικονομική τους ανωτερότητα, κατάφεραν να υπερκεράσουν τις αντιξοότητες και να «κατακτήσουν» τους καταπιεστές τους με τις ικανότητες και τη δυναμική τους. Η μεγαλειώδης αυτή πορεία διακόπηκε βάναυσα πριν από 99 χρόνια από τη λαίλαπα του τουρκικού εθνικισμού, που έχτισε τα θεμέλια του εθνικού κράτους της Τουρκίας στον αφανισμό και τον ξεριζωμό εκατομμυρίων ανθρώπων που ανήκαν στις θρησκευτικές μειονότητες της Οθωμανικής αυτοκρατορίας.

Σήμερα τιμάμε τη μνήμη των εκατοντάδων χιλιάδων Ελλήνων της Μικράς Ασίας, θύματα της ανείπωτης θηριωδίας του τουρκικού κράτους, που έγραψε με το αίμα τους μια από τις πιο μελανές σελίδες στην ιστορία της ανθρωπότητας. Σήμερα είναι ημέρα θλίψης και μνήμης. Γιατί έχουμε την υποχρέωση να μην ξεχάσουμε ποτέ τους υπαίτιους αυτής της γενοκτονίας που ξερίζωσε τον Ελληνισμό από την εστία του μετά από μακραίωνη παρουσία, τους ίδιους που αφάνισαν λίγα χρόνια πριν εκατομμύρια Έλληνες του Πόντου, αλλά και τους αδελφούς Αρμενίους. Να μην ξεχάσουμε ποτέ αυτούς που εγγράφουν χωρίς ντροπή αυτή τη θηριωδία σε ένα δήθεν λαμπρό ιστορικό παρελθόν, προκαλώντας ακόμα και σήμερα εγκληματική αποσταθεροποίηση στην πολύπαθη περιοχή της Ανατολής. Η γη της Αττικής μας δέχτηκε στην αγκαλιά της χιλιάδες πρόσφυγες, που έστησαν ξανά εδώ τη ζωή τους και, παρά τις δυσκολίες, κατάφεραν να ορθοποδήσουν και να συνεισφέρουν στην οικονομική και κοινωνική της πρόοδο. Η διατήρηση της ιστορικής μας μνήμης, είναι το ελάχιστο χρέος απέναντί τους. Οι Έλληνες ενωμένοι θα προχωρήσουμε στο μέλλον, δίνοντας με την ενότητά μας την πιο δυναμική απάντηση σε διαχρονικές απειλές και κινδύνους».